S-79/2019

Mál þetta, sem þingfest var þann 21. mars sl. og dómtekið fimmtudaginn 11. apríl sl., er höfðað með ákæru lögreglustjórans á Suðurlandi þann 21. febrúar sl., á hendur A og B. Við þingfestingu málsins var þáttur ákærða B klofinn frá málinu og var rekinn í máli dómsins nr. S59/2019, en birtur var dómur í því máli þann 28. mars sl. Mál þetta er höfðað I. gegn ákærðu báðum fyrir þjófnað með því að hafa í samverknaði, aðfaranótt þriðjudagsins 18. september 2018, brotist inn á afgirt tollsvæði við Miðbakka 14 í Þorlákshöfn, og stolið þaðan tveimur mótorkrosshjólum af gerðinni GasGas samtals að verðmæti um kr. 800.000.

(31820189295)

Telst brot ákærðu varða við 1. mgr. 244. gr. almennra hegningarlaga nr. 19, 1940.

II. gegn ákærða A fyrir umferðarlagabrot með því að hafa, að kvöldi sunnudagsins 20. maí 2018, ekið bifreiðinni […] suður Reykjanesbraut við Smáralind í Kópavogi, án ökuréttinda og með 120 km hraða þar sem leyfður hámarkshraði var 80 km á klukkustund.

(007201833699)

Teljast brot ákærða varða við 1. mgr., sbr. 3. mgr. 37. gr. og 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

III. gegn ákærða A fyrir umferðarlagabrot með því að hafa, síðdegis þriðjudaginn 4. september 2018, ekið bifreiðinni […] um Eyrarbakkaveg við Gaulverjabæjarveg í Sveitarfélaginu Árborg, án ökuréttinda.

(31820188835)

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

IV. gegn ákærða A fyrir umferðarlagabrot með því að hafa, að kvöldi miðvikudagsins 12. september 2018, ekið bifreiðinni […] um Eyrarbakkaveg við Stekka í Sveitarfélaginu Árborg, án ökuréttinda.

(31820189111)

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

V. gegn ákærða A fyrir umferðarlagabrot með því að hafa, að kvöldi miðvikudagsins 12. september 2018, skömmu eftir atvik það er greinir í ákærulið IV ekið bifreiðinni […] um Fossheiði á Selfossi, án ökuréttinda.

(31820189110)

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

VI. gegn ákærða A fyrir umferðarlagabrot með því að hafa, aðfaranótt þriðjudagsins 18. september 2018, ekið bifreiðinni […] um Reykjanesbraut í Kópavogi, án ökuréttinda.

(007201862683)

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

VII. gegn ákærða A fyrir umferðarlagabrot með því að hafa, að kvöldi mánudagsins 5. nóvember 2018, ekið bifreiðinni […] um Þorlákshafnarveg í Sveitarfélaginu Ölfusi, án ökuréttinda.

(318201810945)

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

VIII. gegn ákærða A fyrir tollalagabrot með því að hafa, aðfaranótt föstudagsins 16. nóvember 2018, á heimili sínu að […] haft í vörslum sínum 5,0 ml af vefaukandi steralyfinu Nandrolon og 1,0 ml af vefaukandi steralyfinu Sustanon en ákærði vissi eða mátti vita að lyfin, sem lögregla fann við húsleit á heimili hans, hefðu verið ólöglega innflutt til landsins.

(318201811366)

Telst brot ákærða varða við 1. mgr. 171. gr., sbr. 169. gr. tollalaga nr. 88, 2005.

Þess er krafist að ákærðu verði dæmdir til refsingar og til greiðslu alls sakarkostnaðar. Þá er þess krafist að ákærða A verði gert að sæta upptöku á lyfjum samanber ákærulið VIII (efnaskrá 39461) er lögregla lagði hald á við rannsókn málsins, samkvæmt 3. mgr. 49. gr. lyfjalaga nr. 93, 1994. Enn fremur er þess krafist með vísan til 1. mgr. 107. gr. a. umferðarlaga nr. 50, 1987 að ákærða A verði gert að sæta upptöku á bifreiðinni […].

Ákærði mætti við fyrirtöku málsins þann 11. apríl sl. ásamt skipuðum verjanda sínum, S-kk-þgf S-kk-þgf lögmanni. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði einu sinni áður sætt refsingu. Þann 11. maí 2017 var ákærði fundinn sekur um þjófnað en ákvörðun refsingar var frestað skilorðsbundið í tvö ár. Með broti því sem lýst er í ákæru hefur ákærði rofið skilorð síðastgreinds dóms og ber að dæma upp framangreinda refsingu og ákveða refsingu í einu lagi sbr. 60. gr. og 77. gr. almennra hegningarlaga nr. 19/1940.

Refsing ákærða er hæfilega ákveðin fangelsi í 30 daga. Að virtum atvikum máls og að teknu tilliti til skýlausrar játningar ákærða, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum. Með vísan til 4. mgr. 77. gr. almennra hegningarlaga nr. 19/1940. skal ákærði jafnframt greiða 340.000 krónur í sekt til ríkissjóðs, innan fjögurra vikna frá uppkvaðningu dóms þessa, en sæta ella fangelsi í 22 daga.

Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem er þóknun skipaðs verjanda, og er hæfilega ákveðin 286.750 kr. að teknu tilliti til virðisaukaskatts.

Með vísan til 3. mgr. 49. gr. laga nr. 93/1994, eru gerðir upptækir 5,0 ml af vefaukandi steralyfinu Nandrolon og 1,0 ml af vefaukandi steralyfinu Sustanon, sem lögregla lagði hald á við rannsókn málsins, sbr. efnaskrá lögreglu nr. 39461.

Í máli þessu er gerð krafa um að bifreiðin […] verði gerð upptæk samkvæmt 1. mgr. 107. gr. a. umferðarlaga nr. 50/1987. Samkvæmt greindu ákvæði er heimilt að gera upptækt vélknúið ökutæki sem ökuskírteini þarf til að stjórna og notað er við brot þegar um stórfelldan eða ítrekaðan akstur manns sem sviptur hefur verið ökurétti eða manns sem ekki hefur öðlast ökuréttindi, stórfelldan eða ítrekaðan hraðakstur eða akstur sem telst sérlega vítaverður að öðru leyti. Við sömu aðstæður og með sömu skilyrðum má gera upptækt vélknúið ökutæki sem ökuskírteini þarf til að stjórna og er eign þess sem hefur framið brotið, enda þótt ökutækið hafi ekki verið notað þegar brotið var framið. Í máli þessu hefur ákærði verið sakfelldur fyrir brot gegn 1. mgr. 37. gr. umferðarlaga nr. 50/1987, og fyrir sex brot gegn 1. mgr. 48. gr. sömu laga, þ.e. fyrir akstur án ökuréttinda. Samkvæmt gögnum málsins hefur ákærði margsinnis áður gerst sekur um að aka án þess að hafa öðlast ökuréttindi, en hluta brotanna framdi hann áður en hann varð fullra átján ára. Þegar brot þau sem lýst er í ákæru og varða akstur án þess að hafa öðlast ökuréttindi, voru framin, hafði ákærði einu sinni áður, eftir að hann varð átján ára, sætt refsingu fyrir slík brot, en þann 17. janúar 2018, greiddi hann sekt vegna tveggja slíkra brota. Að framangreindu virtu, telst ákærði nú ítrekað hafa gerst sekur um akstur án þess að hafa öðlast ökuréttindi, en að virtum atvikum máls þykja þó ekki efni til að verða við kröfu ákæruvaldsins um upptöku framangreindrar bifreiðar, skv. 1. mgr. 107. gr. a. umferðarlaga nr. 50/1987, og er kröfu um að bifreiðin […] verði gerð upptæk því hafnað.

Í-kvk-nf E-kvk-nf G-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, A, sæti fangelsi í 30 daga en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði greiði jafnframt, 340.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 22 daga.

Ákærði greiði sakarkostnað, sem er þóknun skipaðs verjanda, S-kk-ef S-kk-ef lögmanns, 286.750 krónur, að teknu tilliti til virðisaukaskatts.

Gerðir eru upptækir 5,0 ml af vefaukandi steralyfinu Nandrolon og 1,0 ml af vefaukandi steralyfinu Sustanon, sbr. efnaskrá lögreglu nr. 39461.

Hafnað er kröfu ákæruvaldsins um upptöku á bifreiðinni […].

Í-kvk-nf E-kvk-nf G-kvk-nf.